Mjere za dužinu
Mjere za dužinu su veličine kojima se mjere fizičke dimenzije predmeta i prostora (širina, visina, dužina) i udaljenosti. Prema Međunarodnom sistemu mjernih jedinica (SI) osnovna mjera za dužinu je metar (od: grčki: μέτρον - metron, mjera). To je razmak između dva zareza na prametru-etalonu koji se čuva u Međunarodnom birou za tegove i mjere u Sevru (Sèvres) kod Pariza. U Međunarodnom sistemu mjernih jedinica (SI) definicija metra glasi: 1 metar je rastojanje koje ravan elektromagnetni talas pređe u vakuumu za 1 / 299792458 {\displaystyle 1/299792458} dijelova sekunde. Ova definicija je uvedena u oktobru 1983. godine, na Generalnoj konferenciji za tegove i mjere. Utvrđivanje mjera za dužinu proizilazi iz praktičnih potreba. Do usvajanja standardne međunarodne mjerne jedinice za dužinu postojale su najrazličitije mjere uspostavljane na osnovu različitih uporedivih dužina (npr. dijelova tijela (antropološke), štapova, konopaca i sl.). Mnoge od tih nestandardnih mjera su u upotrebi i u svakodnevnom životu ljudi XXI stoljeća, a pored SI sistema postoje i drugi sistemi mjernih jedinica koji se koriste na ograničenom prostoru (npr. Imperijalni sistem mjernih jedinica (engleski: Imperial (or British Imperial) system), Sistem običajnih mjera u SAD (engleski: United States customary units).